ઇન્ડિયા ફાઉન્ડેશન આયોજિત ‘અટલ બિહારી વાજપેયી મેમોરિયલ લેક્ચર’ અંતગર્ત તેમણે પોતાનું પ્રવચન આપ્યું તેમાં આ વાત જેટલીએ કહી હતી. ઇન્ડિયન ડેમોક્રસી – મેચ્યોરિટી એન્ડ ચેલેન્જીસ (ભારતીય લોકતંત્ર – પ્રૌઢતા અને પડકાર) એવા તેમના એક કલાકના ભાષણમાં તેમણે સવાલ ઉઠાવ્યો કે શું આપણે ચૂંટાયેલાની સત્તાને નબળી પાડી રહ્યા છીએ અને અન-એકાઉન્ટેબલ (પ્રજાને સીધી રીતે જવાબદાર નહિ તેવી સંસ્થાઓ) તરફ સત્તા ઢળે તેવું કરી રહ્યા છીએ? સીબીઆઈના મામલામાં ઉપર કહ્યું તે પ્રમાણે સરકારે જે નિર્ણયો કરવાની જરૂર હતી અને નહોતા કર્યા તેથી સુપ્રીમ કોર્ટે કરવા પડ્યા હતા. અર્થાત ચૂંટાયેલા સ્વંય નબળા અને બેજવાબદાર સાબિત થયા હતા. બીજું આ જ દિવસોમાં આરબીઆઈના ડેપ્યુટી ગવર્નર વિરલ આચાર્યે પણ ચિંતા વ્યક્ત કરી છે. તેમણે ચિંતા વ્યક્ત કરી છે કે આરબીઆઈની સ્વાયત્તતાની અવગણના કરવામાં આવશે તો બજારમાં નારાજી ફેલાશે અને આર્થિક અડચણો ઊભી થશે. વધુ એક બંધારણીય સંસ્થામાં અસંતોષ બહાર આવ્યા પછી અરૂણ જેટલીએ ભાષણ આપ્યું તેના કારણે વધારે ધ્યાન ખેંચાયું છે.